Graf von Rumford
Graf von Rumford, egl. Benjamin Thompson, 26.3.1753-21.8.1814, amerikansk officer, opfinder og videnskabsmand. Rumford kæmpede på engelsk side under Den Amerikanske Revolution, blev derefter statssekretær for kolonierne i London og til slut hærchef for kurfyrsten af Bayern, som tildelte ham grevetitlen i 1791. Her udførte han sit berømte eksperiment med at udbore et kanonløb med et sløvt bor. Han fandt, at man ved denne proces kunne frembringe en ubegrænset mængde varme, og gik derfor imod den fremherskende opfattelse af varme som et stof til fordel for teorien om varme som bevægelse. Hans studier af varme og forbrænding førte ham frem til opfindelsen af komfuret og til en forbedret konstruktion af åbne ildsteder. Han grundlagde Royal Institution i London og Englischer Garten i München.